เปิดไทม์ไลน์ “เราเที่ยวด้วยกัน เฟส 5” เริ่มใช้สิทธิ์ 8 มี.ค.นี้
ททท. ประกาศ “เราเที่ยวด้วยกัน เฟส 5” เริ่มใช้สิทธิ์ 8 มี.ค. สิ้นสุด 30 เม.ย.นี้ เปิดเงื่อนไขโครงการ มีทั้งสิ้น 560,000 สิทธิ์เท่านั้น หวังกระตุ้นการท่องเที่ยวช่วงเม.ย.
ททท. ประกาศ “เราเที่ยวด้วยกัน เฟส 5” เริ่มใช้สิทธิ์ 8 มี.ค. สิ้นสุด 30 เม.ย.นี้ เปิดเงื่อนไขโครงการ มีทั้งสิ้น 560,000 สิทธิ์เท่านั้น หวังกระตุ้นการท่องเที่ยวช่วงเม.ย.
4 ก.พ. 2566

นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) เปิดเผยว่า ผลการหารือร่วมกับธนาคารกรุงไทย ซึ่งเป็นทีมงานบริหารจัดการระบบของโครงการเราเที่ยวด้วยกัน เฟส 5 ได้ข้อสรุปที่จะเริ่มเปิดรับสมัครสำหรับผู้ประกอบการรายใหม่ วันที่ 8-15 ก.พ.2566 จากนั้นจะเปิดให้ประชาชนจองโรงแรมเพื่อใช้สิทธิ์ได้ในวันที่ 8 มี.ค.2566 และเริ่มเข้าพักได้วันที่ 11 มี.ค.2566 และวันที่ 27 เม.ย.2566 จะเป็นวันที่เข้าไปจองโรงแรมได้เป็นวันสุดท้าย เพื่อให้วันที่ 30 เม.ย.2566 เป็นวันสุดท้ายของการเดินทางและวันสิ้นสุดโครงการ ขณะที่การเบิกจ่ายเงินต้องเสร็จก่อนวันที่ 30 ก.ย.2566
“โครงการเราเที่ยวด้วยกัน เฟส 5 ประชาชนจะเริ่มเข้าพักได้ ตั้งแต่ 11 มี.ค.-30 เม.ย.2566 เท่านั้น โดยมีทั้งสิ้น 560,000 สิทธิ์ โดยจะได้ 5 สิทธิ์หรือ 5 ห้องต่อคน ที่รัฐบาลจะจ่ายส่วนลดค่าที่พักให้ 40% สูงสุด 3,000 บาทต่อห้อง และให้อี-วอชเชอร์ 600 บาทต่อวัน เหตุผลที่เหลือ 5 สิทธิ์หรือ 5 ห้องต่อคน เพื่อกระจายให้คนได้รับสิทธิ์มากขึ้น เพราะมีเพียง 560,000 สิทธิ์เท่านั้น โดยใช้สิทธิ์ข้ามจังหวัดได้ทั่วประเทศ และไม่มีสนับสนุนส่วนลดค่าตั๋วเครื่องบินเช่นเฟสที่ผ่านๆมา” นายยุทธศักดิ์ กล่าว 
ทั้งนี้ ผู้ประกอบการที่พัก ร้านอาหาร สถานที่ท่องเที่ยว ร้านค้า OTOP สปา/นวดเพื่อสุขภาพ ขนส่งเพื่อท่องเที่ยว สามารถสมัครเข้าร่วมโครงการทาง www.เราเที่ยวด้วยกัน.com พร้อมสมัครบริการถุงเงิน เพื่อตรวจสอบคุณสมบัติข้อมูลกิจการก่อนเข้าร่วมโครงการ โดยโรงแรม/ที่พักต้องส่งข้อมูลจำนวนและราคาห้องพัก พร้อมอัตราราคาที่พัก(rate plan) เพิ่มเติม
สำหรับผู้เข้าร่วมโครงการต้องมีอายุ 18 ปีขึ้นไปลงทะเบียนเข้าร่วมโครงการผ่าน www.เราเที่ยวด้วยกัน.com พร้อมติดตั้งแอปพลิเคชั่นเป๋าตัง โดยต้องจองห้องพักล่วงหน้าก่อนเดินทาง 3 วัน ลดลงมาจากเดิมที่กำหนดไว้ 7 วัน เพราะพฤติกรรมการท่องเที่ยวตอนนี้คนไทยตัดสินใจสั้นลง โดยช่วงเวลาที่กำหนดให้เดินทางท่องเที่ยวอยู่ในช่วง 1 เดือนกว่าจะทำให้คนเข้ามาใช้สิทธิ์เร็วขึ้น และจะช่วยดึงดูดให้คนไทยเที่ยวไทยในช่วงวันหยุดยาวสงกรานต์ น่าจะช่วยกระตุ้นการท่องเที่ยวช่วงเม.ย.ดีขึ้น
ส่วนผลของการดำเนินโครงการเราเที่ยวด้วยกัน เฟส 5 จากที่ได้รับงบประมาณ 2,016 ล้านบาท ททท.คาดว่าจะสร้างรายได้รวม 12,539 ล้านบาท แบ่งเป็น รายได้ทางตรง 9,205 ล้านบาท รายได้ทางอ้อม 3,334 ล้านบาท